
РЕПУБЛИКА БЪЛГАРИЯ

Министерство на културата

З А П О В Е Д 

№ РД 09-…………../…………… 2020 г.

На основание чл. 13д, ал. 1 и ал. 2, т. 1 от Закона за професионалното образование и обучение, при спазване изискванията на чл. 66, ал. 1 и 2 от Административно-процесуалния кодекс и във връзка с осигуряването на обучението по учебен предмет,

У Т В Ъ Р Ж Д А В А М

Учебна програма за специфична професионална подготовка по учебен предмет „Съвременни танцови техники“-учебна практика специалност: код 2120702 „Пантомима”, от професия: код 212070 „Актьор” от професионално направление: код 212 „Музикални и сценични изкуства”, съгласно приложението.

Учебната програма влиза в сила от учебната 2020/2021 година.

БОИЛ БАНОВ

Министър на културата 

Приложение

МИНИСТЕРСТВО НА КУЛТУРАТА

УЧЕБНА ПРОГРАМА

за специфична професионална подготовка 

по 

СЪВРЕМЕННИ ТАНЦОВИ ТЕХНИКИ-УЧЕБНА ПРАКТИКА
Утвърдена със Заповед № РД…………………………………………………………2020 г.

СПЕЦИАЛНОСТ:

код 2120702 „Пантомима”

ПРОФЕСИЯ:

код 212070 „Актьор”

ПРОФЕСИОНАЛНО НАПРАВЛЕНИЕ:

код 212 „Музикални и сценични изкуства”

София, 2020 г.

І. ОБЩО ПРЕДСТАВЯНЕ НА УЧЕБНАТА ПРОГРАМА

Учебната програма предназначена за специалност код 2120702 „Пантомима” от професия код 212070 „Актьор” от професионално направление код 212 „Музикални и сценични изкуства” за професионално образование с придобиване на трета степен на професионална квалификация, дневна форма на обучение с прием след завършен седми клас. 

Учебната програма по съвременни танцови техники е предназначена за специфичната подготовка по професията на учениците от специализираните училища по изкуствата, които се обучават по професия „актьор”, специалност „пантомима” за професионално образование с придобиване на трета степен на професионална квалификация, дневна форма на обучение с прием след VІІ клас. 

Запознава с методите на обучение за придобиване на знания, умения и компетентности от съвременните танцови техники, съобразено със стандартните изисквания, даващи на обучаващите се възможност за системно изучаване и усвояване на нивата на учебното съдържание.

Учебното съдържание е подбрано в съответствие с поставените цели и осъществява междупредметна връзка с учебните предмети от специфичната професионална подготовка – сценично движение, танци, съвременни танцови техники, акробатика и клоунада, актьорство за куклен и драматичен театър, както и с предметите от отраслово-професионалната и общообразователна подготовка.

За по-добро протичане на учебния процес е необходима зала с достатъчен обем, пространство за свободното пласиране в пластическите задачи на учениците, осветителна и озвучителна техника, както и теоретичните часове да се съчетават с практически. Обема от знания и умения предвидени в програмата предполагат допълване учебното време с факултативни учебни часове.

За успешното провеждане на обучението в специалност „Пантомима“, учебното заведение е длъжно да осигури:
· Преподаватели с  висока квалификация по специалността и с образователен ценз гарантиращ способността им да осъществят изпълнението на образователните стандарти предвидени в програмата;

· Учебна зала за репетиции с дюшеци, станки и огледала, както и учебна сцена за публичните изяви;
· Учебната сцена е специално обособено пространство, което имитира камерна сцена и е със специфични изисквания: трябва да има отделни изходи за актьори и публика, да е затъмнено и звукоизолирано, да има обособено място зад или отстрани на сцената, както и специализирано място за осветителен и озвучителен пулт, да има шнурбоден за окачване на осветителни и озвучителни тела, както и на сценично облекло, да има възможност за настаняване на публика. Сцената трябва да е черна и да е предвидена проходимост за внасяне и изнасяне на декори. Пред-сценичното пространство е желателно да е многофункционално и да се преобразува във възможност за лекционен блок, тъй като за провеждане на теоретичната част на актьорските часове не се налага промяна на залата, те са органична част от практическия опит;
· учебни гримьорни, гардероб и съблекални;

· шкафове за съхраняване на реквизита, с които се работи;

· библиотека, съдържаща нужната за специалността литература;

· индивидуални възможности за дигитално проектиране и онагледяване;

Изисквания към обучаващите:

Право да преподават теория и практика по учебни предмети или модули от отрасловата и специфичната задължителна професионална подготовка имат лица с образователно-квалификационна степен „магистър” или „бакалавър” (вкл. „професионален бакалавър“)

Преподавателите трябва:

· да прилагат в учебния процес и следват логиката на утвърдената учебна програма;

· при нужда да мотивират учениците с индивидуални, съобразени с моментните им възможности задачи, в рамките на учебната програма;

· да балансират теоретичните и практически занятия;

· да онагледяват учебния процес;

· да осигурят за общо ползване литература, материали, пособия и дигитални устройства, трудно достъпни за всеки ученик поотделно, но крайно важни за успешно протичане на учебния процес;

· да затвърждават наученото или подготвят учебния процес, като се поставят  индивидуални задачи за самоподготовка, осъществими в домашни условия или в училищното учебна сцена;

ІІ. ЦЕЛИ НА ОБУЧЕНИЕТО ПО УЧЕБНИЯ ПРЕДМЕТ

Основна цел на обучението е придобиване на високо качество на професионална пластическа подготовка, овладяване на елементите на танцувалното изкуство, усърдно усвояване на неговата техника, създаване на художествен образ чрез средствата на танца.

Програмата по съвременни танцови техники е съобразена със съвременно-изследователско разбиране за структурата и функцията на човешкото тяло. Обучението има за цел да осъществява приемственост в получаването на знания, изграждането на умения и формирането на отношения, поставяйки основата на психо-физическа образованост и подготвеност. Преминавайки от общото към целенасочено овладяване на определен вид качества, обучението е насочено към усъвършенстване и постепенно овладяване на тялото като цяло в различните възрасти. Поддържането на необходимата и системна физическа дееспособност, познаването и правилното използване на методите за развитие на физически качества, се възпитават чрез отделните теми на учебно-тренировъчния процес. Обемното и тематично разпределение на програмата е съобразено с изискването за задълбочени знания, способност за анализ и обобщаване, развитие и практическа приложимост в различните танцови техники. 

Използва се общоприетата класическа и нова терминология за изясняване същността на учебния материал.

Всяко занятие се състои от тренинг и практическо приложение в танцова техника. Тренингът включва загряване, представяне и разработване на тема (напр. „телесен център”), развиване на определени физически качества и отпускане.

В началото на учебната година педагогът регистрира определено ниво на обучаващите се с точни физически показатели (пулс, начин на дишане, стойка, мускулна издръжливост, гъвкавост и др.). Същата проверка се прави в края на всеки срок и се отчитат застой или подобрение. Дават се персонални препоръки за самостоятелна, ежедневна практика на обучаващия се. При нужда се оказва индивидуална методическа помощ.
Той трябва да знае:

· каква е спецификата на танцовото изкуство;

· как се изгражда цялостно сценично движенческо произведение;

· видовете съвременно танцово изкуство;

· различните школи в съвременния танц, специфичните приспособления и умения, които се използват в тях;

· кои са основните  техники и принципи на съвременния тренинг за модерен танц и танцов театър;

· основни моменти от историята на съвременния танц (Дънкан, Вигман, Лабан, Греъм, Лимон, Лифар, Баланчин, Бежар, Килиан, Ек, Валц, Бауш, Форсайт, Прельокай);

· правилата в движението на изразителното човешко тяло;

Той трябва да може да:

· овладее богата палитра от изразни средства;

· бъде приспособим към всички жанрове, стилове и постановъчни изисквания – от свободния танц до най-модерните авангардни търсения и синтез; 

· се движи разбираемо, изразително, ритмично и естетично в пространството и времето на сцената;

· има създадени умения на за присъствие в сценичното пространство както в танцовото изкуство така и в пантомима, драма, кино, телевизия, шоупрограми, различни артистични, медийни и визуални програми, хепънинги, улични спектакли, културна и спортна анимация и др.

Той трябва също да:

· развива своята обща художествена и театрална култура, изучавайки основите на теорията и терминологията в съвременното танцово изкуство, неговата история, основните съвременни методи и упражнения за подготовка на актьора за танцов спектакъл;

· усвоява съвременната танцова техника, да работи върху двигателни навици и умения, да познава общия комплекс от упражнения, възпитаващи обща пластическа култура, да овладява абстрактно-образния език на танца;

· умее да подготви роля и да играе в танцова миниатюра;

· да развива личностните качества и умения и способността да ги използва в професионална реална работна среда, да умее да работи в екип и да притежава чувство за отговорност.

ІІІ. РАЗПРЕДЕЛЕНИЕ НА УЧЕБНОТО ВРЕМЕ

Общият брой учебни часове по учебния предмет е 173 часа, които се разпределят по класове в зависимост от типовия учебен план, по който се осъществява обучението.

ІV. УЧЕБНО СЪДЪРЖАНИЕ

Структурирането на учебното съдържание е по раздели и теми. За всеки раздел в програмата са записани препоръчителен брой учебни часове и теми. Учителят конкретизира броя на учебните часове за всяка тема в съответствие с посочените за раздела и разпределя броя на часовете, предвидени по учебния план и по учебната програма в годишното си разпределение.

· За постигане целите на обучението учителят разпределя учебните часове за нови знания, упражнения и контрол;

· За успешното изпълнение на учебната програма е добре в  плана на училището да предвидят ФУЧ – факултативни учебни часове както е препоръчано по горе.

Раздел 1. ОСНОВИ НА АКТЬОРСТВОТО В ТЕАТЪРА НА ПАНТОМИМАТА

ПЪРВИ ГИМНАЗИАЛЕН ЕТАП

VІІІ КЛАС

	№ по ред
	Наименование на теми и раздели
	Брой часове

	1
	Техника на свободния танц
	36

	1.1
	Дихателна практика. Основи на техниката на Айседора Дънкан
	12

	1.2 
	Спирална динамика и безтегловност
	6

	1.3
	Изпълнение на танцова миниатюра в стила на свободния танц
	12

	1.5
	Изходно ниво. Подготовка и представяне на годишен изпит.
	6

	
	                                                           Общ брой часове:
	36


Раздел 1.1 Дихателна практика. Основи на техниката на Айседора Дънкан
1.1.1 – 1.1.6 Усвояване на дихателната техника на свободния танц в условията на спонтанното изпълнение по музика; синкопирано дишане; контрапункт между дишане и движение 

1.1.7 – 1.1.12 Изразителност на основните и спомагателните зони на тялото: глава-гърди-таз; лице-ръце-крака; гравитационна сила и използването ѝ в танца
Цели на раздел 1.1: Усвояване на основните принципи на загрявката в свободния танц. Ред (система) на екзерсиза. Създаване на увлечение в загрявката чрез ползването на вдъхновяваща музика, създаване на настроение. Премахване на напрежението на тялото. Създаване на контрол върху дишането. Отделяне (изолация) на различните части на тялото и тяхното овладяване. Усет за гравитацията и подготовка на опорно-двигателния апарат за нейното преодоляване. Изпълнение на прости творчески задачи чрез свободен израз върху зададена музика.

Раздел 1.2. Спирална динамика и безтегловност
1.2.1 – 1.2.2 Упражнения за протяжност на движението и движение на полупалци; продължение на движението като илюзия за безтегловност
1.2.3 – 1.2.4 Упражнения за въртене и създаване на спирална динамика; варианти на детурне, пирует, фуете, тур.
1.2.5 – 1.2.6 Упражнения за преодоляване на съпротивлението и напрегнатост; контрапункт на напрегнатост и безтегловност
Цели на раздел 1.2: Разширяване двигателната култура чрез балансовите и ротационните упражнения. Създаване и управление на единен център на движението и разширяване протяжността на жеста. Овладяване на точката и спираловидните движения на тялото. Подготовка на двигателния апарат за изпълнение на танцова комбинация изцяло на полупалци. Създаване на усет за напрегнатост и безтегловност в екзерсиза.
Раздел 1.3. Изпълнение на танцова миниатюра в стила на свободния танц
1.2.1 – 1.2.4 Упражнения по танцова ритмика и следване на музиката като темпо, ритъм и динамика; музикалния акцент и акцентът на движението

1.2.5 – 1.2.8 Унисон на музика и движение с водеща динамика; израз на тежест и освобождаване от тежестта, привличане и отблъскване

1.2.9 – 1.2.12 Изпълнение на танцова миниатюра по класическа музика и подбор на движенията в танцовата комбинация, при запазване на спонтанността им

Цели на раздел 1.3: Първи стъпки в изпълнителското изкуство и в свободното танцово творчество. Импровизация върху зададена класическа музика и овладяване на музикалния акцент, ритмика и темпова структура. Изпълнение на създаден от ученика и зададен от педагога кратък хореографски текст на принципа „свобода в подчинение“

Раздел 1.4. Установяване на изходно ниво: Установяването на изходно ниво става чрез изпълнение на практическа задача – групова танцова миниатюра, създадена от учениците и педагога, работена през двата срока, и устно и писмено изпълнение на теоретична задача. 
Раздел 2. ПАНТОМИМНА АРТИСТИЧНА ТЕХНИКА-ПЪРВА ЧАСТ

IX КЛАС
	№ по ред
	Наименование на теми и раздели
	Брой часове

	2.
	Техника на експресионистичния танц – Вигман-Лабан
	36

	2.1.
	Овладяване на дихателните навици в свободния експресивен танц
	12

	2.2.
	Центрове на движението, експресивен танц с и без музика
	12

	2.3
	Изходно ниво. Подготовка и представяне на годишен изпит.
	12

	
	                                                           Общ брой часове:
	36


Раздел 2.1. Работа върху овладяване на двигателни навици и умения

2.1.1 – 2.1.4 Дихателна техника на Мери Вигман, гръдният кош като начален извор на движението; елементи на двигателно-дихателен контрапункт
2.1.5 – 2.1.8 Работа с маска, упражнения за експресия с маска и дишане с маска
2.1.9 – 2.1.12 Дихателни упражнения и телесни разконцентрации с ритъм и без ритъм

Цели на раздел 2.1: Усвояване и работа върху дишането като основа на правилните стойка, пози, импулси и експресия на движението. Разгръщане на танцовите и пластическите възможности чрез множество от комбинации при съчетанието на мускулни групи в човешкото тяло. Базисно овладян контрол на дишането и тялото в различни задачи и темпа, както и съчетанието между отделните му сегменти с ритъм и без ритъм.
Раздел 2.2. Центрове на движението, експресивен танц с и без музика
2.2.1 – 2.2.4 Гръден кош и първи център на движението; Транслация (успоредно придвижване); Ротация (въртене)

2.2.7 – 2.2.8 -
Таз и втори център на движението; Движението в неговия пространствен ред и различаващи се градуси на енергия чрез динамични характеристики; Малко и голямо фразиране; Кинесфера и зони. Форма и размер.
2.2.9 – 2.2.12 Пространство и посокова ориентация и нива – хореотика; Хармония на движенията – хореология; Танцово действие.  Намерение. Ритъм и фраза в “куба” с без музика.
Цели на раздел 2.2: Учениците са насърчавани да откриват как да прехвърлят енергия от двата центъра чрез вътрешните пътища и по този начин да инициират движение; как да работят с мускулатурата, сухожилията, ставите и гръбнака, за да постигнат лекота и мекота, водещи до флуидно движение на тялото без напрежение. Постигане на чистота и прецизност чрез познанието и разбирането на триизмерността на движението. Базисни понятия за ориентация в „Куба“ на Лабан, в хореотиката и хореологията. Опити за овладяване на кинесферата чрез експресията на тялото и танцовата комбинация.
Раздел 2.3. Установяване на изходно ниво: Установяването на изходно ниво става чрез изпълнение на практическа задача – танцови етюди, създадени от учениците и работени през двата срока и работени класически етюди; публична демонстрация на техническите умения; устна защита и писмен тест на теоретична задача.
Раздел 3.  ПАНТОМИМНА АРТИСТИЧНА ТЕХНИКА – ВТОРА ЧАСТ

X КЛАС
	№ по ред
	Наименование на теми и раздели
	Брой часове

	3.
	Техника на Марта Греъм и система „Рилийз“
	36

	3.1.
	Овладяване на техниката „контра-рилийз“ на земя
	12

	3.2.
	Ансамблови техники в система Греъм
	12

	3.3.
	Изходно ниво. Подготовка и представяне на годишен изпит.
	12

	
	                                                           Общ брой часове:
	36


Раздел 3.1. Овладяване на техниката „контра-рилийз“ на земя
3.1.1 – 3.1.4 Овладяване на центъра на енергията в тялото, дишане и движение в техника Греъм
3.1.5 – 3.1.8 Екзерсиз „контра-рилийз“ на земя, усещане за център, вектори на енергията при движение; танцови комбинации на земя
3.1.9 – 3.1.12 Силови движения на земя: завъртания, работа на пода, засилено внимание за изпълнението на всички прихлъзвания, прехвърляния, преминавания по земята. скокове под-въздух, въздух-под с правилно приземяване и изтласкване на тялото във височина
Цели на Раздел 3.1: Усвояване на елементите на техника Греъм на земя – индивидуално и ансамблово. Работа върху танцовото действие, прилагайки принципа „контра-рилийз“. Възможности за изпълнение на по-сложни танцови комбинации на земя със специфичната танцова и дихателна техника. Овладяване обема на движението и подстъпи към ансамбловите изпълнения.
Раздел 3.2. Ансамблови техники в система Греъм
3.2.1 – 3.2.4 Овладяване на силови движения на среда и в ансамбъл – големи скокове,  ротации, скокове под-въздух, въздух-под с правилно приземяване и изтласкване на тялото във височина
3.2.5 – 3.2.8 Унисон, канон и контрапункт в ансамбъла; работа с материя – платове, костюм, ритъм и динамика на танцовите комбинации и групови композиции
3.2.9 – 3.2.12 Овладяване на тялото, неговото флуидно движение в пространството, използването му в максималната му амплитуда и осъзнаването му; взаимодействие на танцьорите в ансамбъла.
Цели на Раздел 3.3: Усвояване на нужната база от движения за да се пристъпи към максимално натрупване на различен по сложност, ритъм и техника нов материал. Анализиране причините за изпълнение на движението отвътре-навън. Обръща се внимание на фразирането на танцовия материал и неговото изпълнение в различен ритъм и динамика, промените на характеристиката му в следствие от това. Изграждане на усет за ансамбловост, вярно като енергия и амплитуда изпълнение, завършеност на хореографската форма.
Раздел 3.3. Установяване на изходно ниво: Установяването на изходно ниво става чрез изпълнение на практическа задача – танцови етюди, създадени от учениците и работени през двата срока и работени класически етюди; публична демонстрация на техническите умения; устна защита и писмен тест на теоретична задача.
Раздел 4. ПОДГОТОВКА НА РОЛЯ И ИГРА В ПРЕДСТАВЛЕНИЕ – ПЪРВА ЧАСТ

ВТОРИ ГИМНАЗИАЛЕН ЕТАП

XI КЛАС
	№ по ред
	Наименование на теми и раздели
	Брой часове

	4.
	Техники в танцовия театър – Бауш, Ек, Валц
	36

	4.1.
	Техники и средства за изграждане на образа в танцовия театър
	12

	4.2.
	Контактната импровизация в съвременния танцов спектакъл
	12

	4.3.
	Изходно ниво. Подготовка и представяне на годишен изпит.
	12

	
	                                                           Общ брой часове:
	36


Раздел 4.1. Техники и средства за изграждане на образа в танцовия театър
4.1.1 - 4.1.4 Екзерсизът на съвременния танцов театър като основа на техниката на танцовия актьор
4.1.5 – 4.1.8 Драматично, драматургично и образно танцово действие; абстракция и сюжетност в съвременния танцов спектакъл
4.1.9 – 4.1.12 Създаване на времева движенческа композиция по зададена танцова комбинация
Цели на Раздел 4.1: Овладяване на анализа на движенията. Възможности за изпълнение на цикъл от упражнения за разтягане на сухожилията на крайниците, гръбначния стълб, отпускане на мускулите, освобождаване на ставите. Превръщане на недраматургичен и драматургичен материал в абстрактна танцова форма. Умения за създаване на композиция по зададен хореографски текст.
Раздел 4.2. Контактната импровизация в съвременния танцов спектакъл
4.2.1 – 4.2.4 Подбуждане на всяка част от тялото да създаде вектор на енергия; Посоката на движението може да бъде сменена във всеки момент
4.2.5 – 4.2.8 Част от тялото на единия актьор е прикачена към част от тялото на партньора му; Създаване и непрекъсната промяна на резултативен център на тежестта между телата, участващи в движението
4.2.9 – 4.2.12 Отказ от централен контрол, а изследване на движението; Смяна на партньорите като основа за динамичното равновесие, за нов контакт и истинска импровизация
Цели на Раздел 4.2: Изследване на геометрията на тялото и общия център на тежестта. Усвояване на определени умения, развива се чувството за колективност, вниманието, следенето на партньорите и техники за съдействие и продължаване на движението при пълна персонална и колегиална сигурност. Подбуждане на непредсказуемост на случването пред публика, зрителски интерес, неповторимост и творческо развитие на танцовото случване всеки път.
Раздел 4.3. Установяване на изходно ниво: Установяването на изходно ниво става чрез изпълнение на практическа задача – кратък публичен спектакъл, създаден от педагога и игран от учениците; устна защита и писмен тест на теоретична задача.
Раздел 5. ПОДГОТОВКА НА РОЛЯ И ИГРА В ПРЕДСТАВЛЕНИЕ – ВТОРА ЧАСТ

XII КЛАС
	№ по ред
	Наименование на теми и раздели
	Брой часове

	5.
	Танцова импровизация по метода на Уилям Форсайт
	29

	5.1.
	Работа върху линиите на движението по метода на Форсайт
	20

	5.2.
	Изходно ниво. Подготовка и представяне на годишен изпит
	9

	
	                                                           Общ брой часове:
	29


Раздел 5.1. Работа върху линиите на движението по метода на Форсайт
5.1.1 – 5.1.10 Прости линии в пространството; основни техники за противопоставяне на различни зони на тялото в състояние на транслация и/или ротация
5.1.11 – 5.1.20 Сложни пространствени криви; начален импулс на движението, тежест и противотежест; инерция и край на танцовото движение; танцови комбинации – индивидуални и в група 

Цели на Раздел 5.1: Възпитание в учениците на ориентация във вътрешното пространство на тялото и сценичното пространство. Завършване на фразата и продължаване на движението от участниците в ансамбъла; Създаване на танцова миниатюра чрез импровизация на движението.
Раздел 5.2. Установяване на изходно ниво. Подготовка и представяне на годишен изпит

Установяването на изходно ниво става чрез изпълнение на практическа задача – кратък публичен танцов спектакъл, създаден от педагога и игран от учениците, работен през двата срока; устна защита и писмен тест на теоретична задача. 
V. ОЧАКВАНИ РЕЗУЛТАТИ ОТ ОБУЧЕНИЕТО

Основната цел на предмета е чрез работа върху танцовата техника, въображението и импровизационните възможности на учениците да се подпомогне по-яркото им сценично присъствие в бъдещия движенчески спектакъл. В края на учебния период ученикът трябва да може да хармонизира и стабилизира физическото състояние и потенциал, да постига психо-физически баланс, да тренира мисълта като ръководител на двигателно и танцово събитие, също да редуцира стреса при физическо натоварване и подобрява концентрацията си.

